**Thorwald Carl Tollefson** (1901–1982) var en amerikansk politiker av norsk opphav. Han var innvalgt i Representantenes hus fra delstaten Washington fra 1947 til 1965. Han tilhørte Det republikanske parti.

Liv og virke
------------

Han vokste opp i en prærielandsby i Minnesota, der faren var slakter og bonde. Faren Christian Tollefson kom fra Hønefoss-traktene og emigrerte til USA omkring 1895. Moren Bergeta (Bertha) Marie Jacobson var født i USA av norske foreldre fra Stryn. Familien flyttet til Tacoma i Washington i 1911, men ble skjøvet ut i fattigdom da faren døde i 1915. Thor Tollefson sluttet på skolen og arbeidet på sagbruk for å forsørge familien.

Han begynte på high school tidlig i 20-årene og studerte så jus ved University of Washington. Han begynte å praktisere som advokat i Tacoma. I 1938 stilte han til valg som aktor i Pierce County, i den tro at det ville gjøre ham mer kjent som advokat. Han vant valget og førte flere store saker for retten.

I 1946 ble Tollefson valgt inn i Representantenes hus som republikaner, til tross for at demokratene dominerte i industribyen Tacoma. Tollefson var moderat og klarte å få arbeiderbevegelsens støtte. Han stemte også som kongressmann imot Taft og Hartleys lovforslag, som innskrenket fagforeningenes makt.

Tollefson satt mange år i husets fiskeri- og sjøfartskomité, etter hvert også som komitéformann. Innsatsen i denne komiteen ble betydningsfull for Tacomas utvikling som fiskerihavn. Tollefson vurderte å stille som guvenørkandidat i 1956, da republikaneren Arthur B. Langlie ikke stilte på nytt, men slo det fra seg.

I 1964 sammenfalt kongressvalget med presidentvalget, der republikanerne nominerte den svært konservative Barry Goldwater som presidentkandidat. Tollefson tapte plassen i Representantenes hus. Imidlertid ble republikaneren Daniel J. Evans valgt til guvernør i Washington, og han utnevnte Tollefson til delstatens fiskeridirektør. Han gikk av med pensjon i 1975, men var guvernørens rådgiver ved internasjonale fiskeriforhandlinger.

Tollefson satt i forstanderskapet og ledet søndagsskolen i den norske, lutherske kirken i Tacoma.

To av Thor Tollefsons brødre, Harold og Erling, var henholdsvis borgermester og dommer i Tacoma.

Referanser
----------

1. 1 2   Find a Grave, oppført som Thorwald Carl Tollefson, Find a Grave 6882424, besøkt 9. oktober 2017[Hentet fra Wikidata]
2. 1 2   Social Networks and Archival Context, SNAC Ark-ID w6612rbc, besøkt 9. oktober 2017[Hentet fra Wikidata]
3. 1 2   bioguide.congress.gov[Hentet fra Wikidata]
4. ↑   Find a Grave[Hentet fra Wikidata]
5. ↑  «Biografi» **(engelsk)**. Amerikas forente staters kongress’ biografiske kartotek.
6. 1 2 3 4 5 6 7 8  Zeiger, Hans (11. mars 2022). «Tollefson, Thor Carl (1901–1982)» **(engelsk)**. HistoryLink.org: The Free Online Encyclopedia of Washington State History. Besøkt 1. juli 2022.
7. ↑  Intervju med Thor Tollefson fra 27. mai 1976. Intervjuet inngår i Sundberg Nordic Oral History Collection ved University of Washington Libraries. Digitalisert versjon ved Scandinavian Archives Project. Besøkt 2. juli 2022.
8. ↑  «Our history» **(engelsk)**. Central Lutheran Church of Tacoma. Arkivert fra originalen 18. juni 2021. Besøkt 2. juli 2022. «The congregation started as an English speaking church, breaking from its original Norwegian heritage of offering services in the Norwegian language.»

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** US Congress
 |